Félagsráðgjafinn sem fékk draumastarfið sem kokkur hjá Jamie Oliver Fyrir tæpum tveimur árum tók ung kona frá Ólafsvík sig upp og flutti til Noregs . Hún starfaði þá sem félagsráðgjafi á Akureyri . Noregsförin var þó ekki farin til að vinna við það . Hugurinn stefndi til þess að verða kokkur á veitingastað . Það varð upphafið á ævintýri sem enn sér ekki fyrir endann á . Nú starfar hún í Englandi , á veitingastað í eigu Jamie Oliver . Hann er Íslendingum að góðu kunnur gegnum matreiðslubækur og þætti í sjónvarpi . Hún hafði um árabil fylgst með störfum Jamie Oliver og dreymt um að vinna á einhverjum þeirra veitingastaða sem hann rekur . Hún átti þó aldrei von á því að draumurinn yrði að veruleika . En í fyrra hófst atburðarás sem varð til þess að nú upplifir hún drauminn .